text: :: PericosOnline :: Reportatge - Lesió important de Jairo. Ridícul del Valladolid de Jordán amb un experico, Marc Gual, imponent. Pochettino afirma que creu i confia en Pau López.. RCD Espanyol.
  Lesió important de Jairo. Ridícul del Valladolid de Jordán amb un experico, Marc Gual, imponent. Pochettino afirma que creu i confia en Pau López.
  ELCHE 1 - NUMANCIA 3
  El Numancia aconseguia trencar la seva mala ratxa de resultats al Martínez Valero, un feu aparentment complicat per tot el que es jugava l'equip local, l'Elche; la penosa primera part dels il•licitans va aplanar el camí al triomf dels sorians: Ruiz de Galarreta, Nacho i Medina van marcar per uns rojillos que darrerament venien tenint molts problemes amb el gol, aconseguint gràcies al seu encert tres valuosos punts que els permeten agafar oxígen cara a l'objectiu de la permanència, mentre que pel conjunt de Toril la cosa es posa magra, i veurem si no perilla el seu cap aquests dies. Destacar que Rober va tornar a entrar en una llista després d'un temps d'absència, però no va tenir minuts; pel que fa al Numancia, males notícies per Jairo: segons va informar el club dimecres passat, és baixa "per temps indefinit" per una lesió muscular al soli amb afectació al tendó d'Aquil•les, una dolència considerada important després de les proves que se li van practicar.
  SEVILLA ATLÉTICO 6 - VALLADOLID 2
  Cop duríssim el rebut aquest diumenge pel Valladolid al Sánchez Pizjuán, on el filial del Sevilla el va etzibar un contundent 6-2 que podría portar conseqüències per a Paco Herrera; la decisió està en mans del president blanc-i-violat, Carlos Suárez, que va abandonar la llotja minuts abans de la finalització del matx per anar a demanar entre llàgrimes perdó als desplaçats des de la ciutat del Pisuerga; les mateixes llàgrimes per cert que ens cauen als pericos veient Marc Gual fent un triplet i marcant-se a més assistències als seus companys. El conjunt castellà queda amb 46 punts, i veu frenades de manera dolorosa les seves aspiracions de poder arribar a la zona de playoff d'ascens; de la crema aquesta vegada no podem salvar ni tan sols a Joan Jordán, que només va jugar 45 minuts -va cedir el seu lloc a Michel en el descans- havent deixat 2 regats, 3 centrades a l'àrea, perdent 8 pilotes i recuperant 3.
  Minuts 2375
  KAS EUPEN 3 - LOKEREN 3
  Empat a 3 entre l'Eupen i el Lokeren, en el tercer partit del play-off europeu de la Lliga belga. Un autèntic festival de gols el que es va viure a l'Stadion am Kehrweg: van marcar pels pandes Luis García de penal en el 15', Brüls en el 40' amb assistència de l'incombustible asturià, i finalment, Onyekuru en el 42'. El davanter cedit per l'Espanyol Mamdou Sylla va jugar els 90 minuts però aquest cop no va poder sumar cap diana pel seu equip, que és segon en la lligueta amb 5 punts, 4 mensy que el Gent, líder amb 9.
  Play off: 3 partits com a titular, 270 minuts, 1 gol i una assistència.
  Levante i Reus Deportiu tancaran aquest dilluns la jornada de Segona (20h, Ciutat de València).
  ZARAGOZA 1 - MALLORCA 0
  El Mallorca segueix el seu aparentment inexorable camí a l'infern de la 2ª B després de caure davant un altre històric amb urgències, el Zaragoza, que després d'endur-se de manera agónica el partit jugat a la Romareda, posa una distància de set punts del descens, mentre el Mallorca segueix penúltim. Només el fet que els seus rivals directes van perdre dóna una mica d'esperances als de Sergi Barjuan, que novament va deixar fora de la llista al davanter cedit per l'Espanyol Adrià Dalmau.
  TOTTENHAM 4 - AFC BOURNEMOUTH 0
  Deixàvem en l'anterior entrega d'aquesta secció a Pau López ocupant eventualment la suplència en la meta del primer equip del Tottenham pels diferents problemes físics que van afectar primer a Lloris i després a Vorm, i en portes de saber si aquest fet li impediria seguir jugant amb l'equip de la Premier League 2, que visitava a l'Everton; efectivament, els tècnics van decidir reservar-lo i donar la titularitat al jove Gloves, que va acabar encaixant 4 gols a Goodison Park. Pau va sumar aquest passat cap de setmana una nova convocatòria amb l'equip de Pochettino, aquest cop cara al partit que havien de disputar a White Hart Lane enfront de l'AFC Bournemouth, al qual van superar per 4-0, gols de Dembéle, Heung-Min Son, Kane i Janssen. El titular sota pals va ser Lloris. Arribat el cas, a Pochettino no li tremolarà la mà per fer jugar en Pau; com va afirmar fa una setmana quan tant Lloris com Vorm eren dubte per enfrontra-se al Watford, "està preparat per competir, està llest per jugar. Està entrenant amb nosaltres, ha jugat amb el nostre equip sub-23 i ha defensat dues vegades la porteria de la selecció espanyola sub-21 d'Espanya contra Dinamarca i Itàlia. És molt jove i creiem i confiem en ell. És un porter que pot fer front a la pressió".